ถ้าจะถามว่า “จะไปเที่ยวเกาะสมุยช่วงไหนดี" ดูเหมือนจะเป็นคำถามยอดฮิตของนักเดินทางหลาย ๆ คน วันนี้ 108Siam จะขออาสาไขข้อกระจ่างสำหรับคำถามนี้ เกาะสมุย เป็นสถานที่ท่องเที่ยวชายทะเลที่มีชื่อเสียง รู้หรือไม่ว่าภาคใต้ทั้งฝั่งอ่าวไทยและฝั่งทะเลอันดามันมักเจอมรสุมเป็นประจำเกือบทั้งปี และเชื่อว่าหากคุณ ไปเที่ยวทะเลแล้วเจอเมฆครึ้ม ฝนตก ไม่สามารถไปเดินเล่นริมชายหาดได้ ก็อาจทำให้เสียเวลาในการท่องเที่ยวอาจเป็นเวลาหลายชั่วโมงหรืออาจจะทั้งวันจนหมดสนุกได้ เราจึงขอนำเสนอข้อมูลเกี่ยวกับสภาพอากาศบนเกาะสมุย เพื่อช่วยให้นักท่องเที่ยววางแผนการเดินทางได้สะดวกยิ่งขึ้น
อำเภอเกาะสมุยประกอบด้วยหมู่เกาะที่ตั้งอยู่ในอ่าวไทยในจังหวัดสุราษฎร์ธานี หนึ่งในสามของพื้นที่เป็นที่ราบและล้อมรอบด้วยภูเขาทำให้อากาศค่อนข้างชื้น ไม่ร้อนอบอ้าวเหมือนในตัวเมืองสุราษฎร์ธานี เกาะสมุย มีสภาพอากาศที่ดีตลอดทั้งปี อุณหภูมิต่ำสุดเฉลี่ยประมาณ 25 องศาเซลเซียส และอุณหภูมิเฉลี่ยสูงสุดประมาณ 35 องศาเซลเซียส
ภาคใต้ของประเทศไทยมีเพียง 2 ฤดู คือ ฤดูฝน หรือฤดูมรสุม และฤดูร้อน หรือฤดูท่องเที่ยว โดยฝั่งตะวันออกหรือฝั่งอ่าวไทย ฤดูร้อนจะอยู่ในช่วงเดือนพฤษภาคม-กันยายน ส่วนฝั่งตะวันตกหรือฝั่งทะเลอันดามัน ฤดูร้อนจะอยู่ในช่วงเดือนพฤศจิกายน-เมษายน
อย่างไรก็ตาม บนเกาะสมุย ฝนสามารถตกได้ทั้ง 2 ฤดู คือ ลมมรสุมตะวันตกเฉียงใต้ (ตั้งแต่กลางเดือนพฤษภาคมถึงต้นเดือนตุลาคม) และลมมรสุมตะวันออกเฉียงเหนือ (ตั้งแต่กลางเดือนตุลาคมถึงต้นเดือนพฤษภาคม) มีฝนตกเฉลี่ยประมาณ 159 วัน โดยเฉพาะเดือนตุลาคมถึง มกราคม จะมีฝนตกมากที่สุดในเดือนพฤศจิกายนและกุมภาพันธ์ แต่กันยายนและตุลาคมเป็นเดือนมรสุมที่ต้องระวังเป็นอย่างมาก เนื่องจากพายุต่างๆ ในอ่าวไทยอาจทำให้ฝนตกเกือบทุกวัน ราคาที่พักหรือโรงแรมบนเกาะสมุยในช่วงนี้จะถูกลงเนื่องจากเป็นช่วงโลว์ซีซั่น
สำหรับเดือนมีนาคมเป็นเดือนที่บนเกาะสมุยมีฝนตกน้อยที่สุด เฉลี่ยประมาณ 5 วัน ดังนั้น เดือนที่ดีที่สุดที่เหมาะสำหรับการท่องเที่ยวคือช่วงเดือนมีนาคม และช่วงที่เหมาะสมที่สุดในการมาเที่ยวเกาะสมุยคือเดือนกุมภาพันธ์ถึงปลายเดือนมิถุนายน อุณหภูมิเฉลี่ย 30 องศาเซลเซียส อาจมีอากาศร้อนบ้างแต่ฝนไม่ตกมาก ถัดมาคือพฤศจิกายนถึงกุมภาพันธ์ อาจมีฝนบ้าง แต่ข้อดีคืออากาศเย็นสบาย อุณหภูมิเฉลี่ย 25 องศาเซลเซียส ฤดูท่องเที่ยวของเกาะสมุยคือเดือนธันวาคมถึงมิถุนายนถือว่ามีอากาศดีที่สุด มีฝนตกบ้าง แต่ไม่มากนัก อากาศเย็นสบาย มีแสงแดดแต่ไม่ร้อนจัด โรงแรมบนเกาะสมุยจึงมีราคาสูงขึ้นและมักจะถูกจองเต็มในช่วงนี้ โดยเฉพาะในเดือนธันวาคมที่นักท่องเที่ยวชาวยุโรปหนีหนาวมาพักผ่อนที่เกาะสมุยนานนับเดือน หรือบางกลุ่มก็จะมายาวนานแบบปีเลยก็มี